F. Mikloško, poslanec: (2008-07-02):
Vážení prítomní, čo sa tu udialo, to som už povedal, je prejav absolútnej politickej úbohosti, pretože, aby ja som začal hovoriť a po šiestich minútach ma niekto prerušil, dal hlasovať a povedal, že budem hovoriť už len desať minút, no, tak to možno v čínskom Churale alebo Mongolskom národnom zhromaždení, ale na Slovensku, bohužiaľ, nie. Ale po druhé, to, čo sa tu udialo, že my by sme mali hovoriť len desať minút, v prvom rade je to obrovský prejav zbabelosti Vladimíra Mečiara. Pán Mečiar, vy, bohužiaľ, nemáte silu hovoriť a komunikovať z očí do očí. Nemáte na to silu. Pán kolega, mohol by si dokázať, že poslanci SNS sú aspoň trošku kultúrni, aj keď, samozrejme, ja o tom pochybujem. (Hlasy v sále.) Pán Mečiar má rád riadiť veci z kancelárie. To je jeho spôsob. Z očí do očí to nemá rád. Najradšej cez dôverníka. Pán Mečiar, vy ste zo zbabelosti udelili amnestiu teroristom. Pamätáte sa na to. To boli teroristi, ktorí uniesli dokonca prezidentovho syna. Prečo ste to urobili? Ste v tom zamočený? Riadili ste to celé cez dôverníka, ako to naznačil pán Svěchota? Riadili ste to cez vám nejakého blízkeho človeka? Iniciálky zatiaľ nechcem hovoriť. Vy ste silný z riadenia v kancelárii a cez vaše silné slová. Tie slová si, bohužiaľ, potom nepamätáte a potom stále musíte klamať. Poslanec Kňažko, muž z n revolúcie, ktorý s vami išiel, povedal, že lož je vaša pracovná metóda. To je v dôsledku toho, že stále chcete hovoriť, lebo ste silný cez reči, nie už potom, keď s tvárou do tváre musíte niekomu niečo dokazovať. Bohužiaľ, ste zbabelý. (Hlas v sále.) Prosím? Nech sa páči. Nepočul som, viete, ja už som starší, ja nepočujem dobre. Pán Mečiar, prečo ste dali amnestiu, keď mi kričíte, že som hluchý a sprostý. Som sprostý, ale tak si ešte pamätám, že ste dali amnestiu teroristom. Ste v tom zamočený? Veď buďte muž, vstaňte a povedzte, že s tým nič nemáte, alebo zahlasujte. Buďte chlap raz v živote. Vy ste navrhli odvolať Pavla Minárika, lebo vám pripomenul vašu minulosť a potom ste zbabelo ušli, keď vám Vladimír Palko tu povedal, čo všetko je za vami a už ste sa neobjavili, až dneska ste nás museli obmedziť na desať minút. Pán Mečiar, pamätáte sa vy na kompetenčný zákon v roku 1990? V auguste 1990 ste do toho buchli ako Jánošík. Slovensko vás vtedy milovalo. Išli ste bojovať s Čechmi za väčšie práva Slovákov. V decembri 1993 pri záverečných rokovaniach v Hrzánskom paláci som musel slovenskú delegáciu viesť ja. Vy ste tam sedeli zrútený, neboli ste schopný ďalej pokračovať, lebo sa to skomplikovalo. Viete buchnúť, viete vyhlásiť zvrchovanosť, otvoriť šampanské a na druhý deň už neviete, čo máte robiť. Utekáte do lesa. Pán Mečiar, vy ste navrhli odvolať pána Pavla Minárika. Tento post patrí opozícii. Opozícia vás podľa mojich informácií o to nežiadala. Bohužiaľ, zbytočne musím konštatovať, že jedine poslankyňa Sabolová verejne žiadala odvolanie Minárika. Kto bude Minárikov nástupca? To nezaujíma ani vás, ani poslankyňu Sabolovú. (Smiech a ruch v sále.) Ani pani poslankyni Sabolovej, ani vám, pán Mečiar, nezáleží vôbec na tom, pán Mečiar, to je jediná vec, prvýkrát aspoň ste chlap, že mi ukazuje takto zblízka, že čo som. Ja vám to hovorím slušným spôsobom skoro už 20 rokov. Poznám vás veľmi dobre. Poznám vás dobre od chvíle, keď ste začali vyťahovať tie materiály ŠtB na ľudí, na ministrov vlády a podobne. Pamätám si na vás veľmi dobre, veľmi dobre a ešte vám to budem pripomínať, dokedy budem v politike. Pokiaľ viem, my sme si ešte nepotykali, pán Mečiar. Dúfam, že si ani nepotykáme. (Hlas v sále.) Pán Mečiar, ja som na rozdiel od vás nedal amnestiu teroristom. Problém je v tom, že vy zrejme máte v tom prsty, keď sa bojíte tú amnestiu zrušiť. Je pravda to, čo hovoril o vás Svěchota? Je pravda, že občan M. robil spojku medzi vami a SIS-kou, šéfom SIS-ky pri tom únose? Pani poslankyni Sabolovej nezáleží na tom, či tam bude niekto z opozície, hlavne, že tam už na kandidátke nebude Minárik. Ten Minárik, ktorý ju dostal na kandidátku v roku 2006. Ale podľa akých počtov pán Mečiar a pani Sabolová chcete rozdeľovať dnes opozičné posty? Veď dneska je osem nezávislých poslancov. Podľa akého kalkulu chcete rozdeľovať, kto bude predseda výboru pre kultúru a médiá. Na tomto mieste, to nie sú bulvárne reči a mne bolo trápne, pani poslankyňa Sabolová, keď sme tu my minule hovorili o pánovi Mečiarovej minulosti, pretože, a k tomu ja sa, samozrejme, dostanem, keď brali mandát poslancovi Gauliederovi, celá opozícia stála za ním ako jeden muž. Bohužiaľ, vy ste dneska z toho radu vybočili. Pán predseda, som rád, že kričíte, aspoň počujem, aký máte hlas. (Hlas v sále.) Neboli ste tu celý týždeň od tej reči Vladimíra Palka. (Hlas v sále.) Na tomto mieste vyhlasujem, dámy a páni, že ak dnes Národná rada Slovenskej republiky odvolá Pavla Minárika, ja sa vzdám k dnešnému dňu, samozrejme, funkcie podpredsedu výboru pre ľudské práva, národnosti a postavenie žien. (Reakcie z pléna.) Pán Mečiar, dobre, že tlieskate, to je ten výbor, v ktorom ste vy neboli ani raz za dva roky a peniaze ste brali, samozrejme. Ale máte dlžoby na tejto Elektre, čiže chápem, že každá koruna sa vám zíde. Čiže vzdám sa k dnešnému dňu funkcie podpredsedu výboru pre ľudské práva, národnosti a postavenie žien. Moji kolegovia v tomto výbore, ktorí navštevujú výbor sú vážení, ktorí navštevujú výbor sú vážení a kompetentní poslanci a ja si ich veľmi vážim. Ale viem, čo je základná slušnosť a solidarita ku kolegovi, a preto, samozrejme, aj ja podávam demisiu z tohto výboru, ak bude pán Minárik odvolaný. A ešte sa mi páčilo ako cez..., nejako rýchlo to ide, ako cez túto rozpravu za mnou chodili niektorí kolegovia, že čo to vlastne robíme, prečo tomu pánovi Mečiarovi stále vyťahujeme. Nuž, pripomenul mi to ten film o Slanskom, keď Slanského už odsúdili a išiel na rozsudok a stále mu len tí eštebáci, ale veď správajte sa slušne, bude to dobré, správajte sa slušne. Áno, my sme tuná mali byť akože kopnutí, mali ste nás tu kopnúť proste a vyraziť nám kolegu a my sme mali byť slušní a klaňať sa vám a nie, veď my už chceme byť dobrí a už nebudeme nič vyťahovať na pána Mečiara, vždy sa to zahladí, nech sa z neho konečne jedna večná legenda stane. Čiže na tomto mieste by som, ak dovolíte, dal svoje druhé uznesenie. Dúfam, pani predsedajúca, že to prvé máte. Uznesenie k tlači č. 685. Národná rada Slovenskej republiky vyzýva poslanca Vladimíra Mečiar, aby vzhľadom na to, čo odznelo v rozprave k tlači číslo  685 v tomto volebnom období už nedával žiadne procedurálne návrhy a podľa možností už ani nevystupoval. Zdôvodnenie nie je potrebné. František Mikloško. Ja som už minule začal hovoriť o tom, že pán poslanec Mečiar chcel, dal návrh na odvolanie z predsedu výboru. Bohužiaľ, naozaj slovo výbor, pán poslanec Mečiar, nemáte morálne právo zobrať do úst. Len opakujem, neboli ste tam dva roky. Nechodíte tam dva roky. Samozrejme, ste omnoho lepšie na tom, ako pán predseda Slota, ktorý nechodí ani do parlamentu a, samozrejme, do výboru vôbec nie. Ale nechodíte do výboru, preto slovo výbor, prosím, aby ste nebrali do svojich úst. Tiež som povedal, že vždy ste sa stavali nad zákon. Bolo to vtedy v rokoch 1999, 2000, keď si vás predvolávali na políciu, aby ste podali vysvetlenie, alebo už neviem, o čo išlo. Odmietli ste. Vy ste nad zákonom. Pre vás to neplatí. Keď potom prišli, už nevedela polícia, čo po niekoľkých mesiacoch má robiť, keď tam stáli, čakali, kým vyjdete, aby vás mohli predviesť, tak vám dali semtex, a teda dostali sa do bytu. Vy ste čakali, samozrejme, že vám tam dá vďačný národ klobásky, aby vás vylákal na vôňu a nie na... Vy ste ignorovali zákon, smiali ste sa všetkým slušným ľuďom, ktorí na každé predvolanie od polície sa dostavia. Vy jediný nie. (Hlas v sále.) Celý život klamem, lož je moja pracovná metóda, len znovu vás upozorňujem, že sme si nepotykali. Či ak môžete, aspoň tú základnú takú, by som povedal, slušnosť, ktorú v strednej Európe ľudia pestujú, by ste mohli udržať. (Hlas v sále.) Pán Mečiar, totiž áno, veď znovu ste v ráži a pripomína mi to tie vaše mítingy na Pasienkoch. Toľko vulgárnosti na Slovensku neodznelo...